
Kasutusloa andmine (Elektri tn 10)
1. ASJAOLUD JA MENETLUSE KÄIK

27.08.2020.a laekus omanikult ehitisregistri keskkonda läbi vaatamiseks Elektri tn 10 kinnistul asuvale aiamajale (ehitisregistri kood 118003905) kasutusloa taotlus nr 2011371/16308. Taotlusele on ehitusdokumentatsiooni asemel lisatud hoonete auditi aruanne „A191_TJ_Elektri-10“, koostaja FIE Olga Medvedjeva. Auditile on lisatud ehitusprojekt „Narva linn, AÜ Elektron, Elektri tn 5 aiamaja laiendamine ja rekonstrueerimine ning piirde püstitamine” koostatud 2015, projekteeria FIE Aleksandra Popova. Ehitisregistri andmetel on 18.09.2015 antud Elektri tn 5 aiamaja laiendamiseks ehitusluba nr1512229/02479. 08.09.2016 on ADS-i infosüsteemis tehtud aadressiandmete muutmiskanne nr 1611524/45623, aadress Elektri tn 5 on nüüd Elektri tn 10. Aadressi muudatus on tehtud Narva Linnavalitsuse 24.08.2016 korralduse nr 912-k alusel. 
Auditi aruande kohaselt vastab aiamaja ehitamise ajal kehtinud  normidele ja nõuetele ning ei ole tuleohtlik. 
27.08.2020 on ehitisregistri keskkonnas, koduleht www.ehr.ee, genereeritud kasutusloa eelnõu nr 2012371/14698, menetlus nr 226555, mis suunati ehitisregistri kaudu kooskõlastamiseks Arhitektuuri- ja Linnaplaneerimise Ameti geodeesia ja maakorralduse osakonnale, arhitektuuri ja planeerimise osakonnale ning Päästeameti Ida Päästekeskusele. Kasutusloa menetlus toimus ehitisregistri elektroonilises keskkonnas. 
08.09.2020 kooskõlastasid kõik menetlusse kaasatud isikud kasutusloa väljastamiseks kasutusloa taotluse. Vastavalt ehitusseadustiku § 55 kohaselt kasutusloa andmisest keeldumise põhjused puuduvad ning aiamajale  võib anda kasutusloa.

2.   ÕIGUSLIKUD ALUSED
2.1.
Ehitusseadustiku § 51 lõike 1 kohaselt kasutusloa annab kohaliku omavalitsuse üksus, kui seadusega ei ole sätestatud teisiti.

2.2. Narva Linnavalitsuse Arhitektuuri- ja Linnaplaneerimise Ameti põhimääruse §9  punkti 2 kohaselt järelevalve osakonna põhiülesandeks on ehitus- ja kasutuslubade taotluste menetlemine ning linnavalitsuse vastavasisuliste korralduste ettevalmistamine, mille alusel toimub ehitusloa või kasutusloa andmine, muutmine, kehtetuks tunnistamine või keeldumine andmisest.
3.  OTSUS

Anda Elektri tn 10 kinnistul olevale laiendatud aiamajale kasutusluba (auditi aruanne töö nr A191, koostaja FIE Olga Medvedjeva).
4. RAKENDUSSÄTTED

4.1. Korraldus jõustub seadusega sätestatud korras. 

4.2.Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.  

